B. Bugár, podpredseda NR SR: (2002-05-30):
Prerušujem rokovanie o tomto bode programu. Hlasovať budeme potom, tak ako sme sa dohodli, po 11.00 hodine. Pokračujeme druhým čítaním o návrhu skupiny poslancov Národnej rady Slovenskej republiky na vydanie ústavného zákona o ochrane verejného záujmu pri výkone funkcií verejných činiteľov . Návrh ústavného zákona ste dostali pred prvým čítaním ako tlač 1332 a spoločnú správu výborov schválenú gestorským výborom máte ako tlač 1332a. Dávam slovo poslancovi Ladislavovi Oroszovi a prosím ho, aby návrh zákona odôvodnil. L. Orosz, poslanec: Ďakujem pekne, pán podpredseda. Vážené dámy, vážení páni, dovoľte mi, aby som v mene skupiny poslancov Národnej rady Slovenskej republiky uviedol na rokovanie schôdze Národnej rady Slovenskej republiky v rámci druhého čítania návrh ústavného zákona o ochrane verejného záujmu pri výkone funkcií verejných činiteľov. Ako iste viete hlavným cieľom tejto legislatívnej iniciatívy, ktorá sa realizuje na základe uznesenia Národnej rady Slovenskej republiky je zefektívniť právnu úpravu tzv. konfliktu záujmov prijatím nového ústavného zákona a na neho nadväzujúcich právnych predpisov na úrovni zákona. Nová právna úprava by mala naplniť najmä nasledovné čiastkové ciele: po prvé, výrazne rozšíriť osobnú pôsobnosť právnej úpravy tzv. konfliktu záujmov, po druhé, spresniť legislatívne vyjadrenie povinností a obmedzení verejných činiteľov, a to aj v súlade so skúsenosťami, ktoré vzišli z aplikácie doteraz platného ústavného zákona č. 119/1995 Z. z. o zamedzení rozporu záujmov pri výkone funkcií ústavných činiteľov a niektorých štátnych funkcionárov, po ďalšie, rozšíriť okruh funkcií, zamestnaní a činností, ktorých výkon by bol nezlučiteľný s výkonom verejnej funkcie, po ďalšie, rozšíriť oznamovaciu povinnosť verejných činiteľov vrátane povinnosti oznamovať nielen svoje majetkové pomery, ale aj majetkové pomery manžela a ďalších osôb žijúcich v spoločnej domácnosti, po ďalšie, zjednodušiť a spresniť konanie o ochrane verejného záujmu a spresniť a sprísniť sankcie za nedodržiavanie povinností a obmedzení ustanovených týmto ústavným zákonom, no a v neposlednom rade v záujme efektívnosti tejto právnej úpravy zaviesť systém verejnej kontroly na uplatňovanie tejto právnej úpravy v praxi. Tento návrh ústavného zákona bol pridelený na prerokovanie všetkým výborom Národnej rady Slovenskej republiky. Z tohto hľadiska predpokladám, že obsah návrhu tohto ústavného zákona je vám všetkým dôverne známy. To mi umožňuje venovať sa vo svojom úvodnom slove nie obsahu zákona, ale rozboru diskusie pri rokovaniach výborov i rozboru stanovísk a námetov, ktoré sme ako predkladatelia dostali od iných subjektov. Zo stanovísk iných štátnych orgánov si zaslúži pozornosť stanovisko vlády Slovenskej republiky. Vláda vo svojom stanovisku vyslovila súhlas s vecným zámerom tohto ústavného zákona a odporúča ho poslancom schváliť. Zároveň ale vláda vo svojom stanovisku vyjadrila celý rad vecných a legislatívnotechnických pripomienok k tomuto návrhu. Drvivá väčšina týchto pripomienok vlády je zohľadnená v spoločnej správe výborov, ktorú máte pred sebou. A mali by sme ich aj v zmysle odporúčania gestorského výboru schváliť. Za najvýznamnejší z týchto návrhov je možné považovať návrh vlády, aby sa osobná pôsobnosť tohto ústavného zákona ešte viac rozšírila, a to aj o ďalšie kategórie štátnych zamestnancov, ktorí podliehajú režimu osobitných zákonov. Ide najmä o príslušníkov Policajného zboru, príslušníkov Zboru väzenskej a justičnej stráže, príslušníkov železničnej polície a colníkov. O tomto návrhu vlády budeme hlasovať samostatne podľa spoločnej správy. Gestorský výbor odporúča tento návrh schváliť. Ja sa s ním tiež stotožňujem. Určite si pozornosť zaslúži aj stanovisko Združenia miest a obcí Slovenska k tomuto návrhu, ktorému sa venovala snáď najväčšia pozornosť počas rokovania všetkých výborov, na ktorých som sa zúčastnil. Viaceré pripomienky zo stanoviska Združenia miest a obcí Slovenska sú zohľadnené v spoločnej správe. Otvorená je stále otázka, ktorá bola najviac diskutovaná, a to je otázka nezlučiteľnosti funkcie primátora a predsedu samosprávneho kraja s funkciou poslanca Národnej rady a vo vzťahu k primátorom, starostom aj s funkciou poslanca vyššieho územného celku. Ide o ustanovenie čl. 5 ods. 5. S touto otázkou sme sa borili od začiatku prípravy návrhu tohto ústavného zákona. Rozdielne otázky a rozdielne pohľady na túto otázku boli aj v samotnej komisii, ktorá pripravovala tento návrh ústavného zákona. Rozdielne názory, ako viem podľa rokovania výborov, sú aj medzi vami, vážené kolegyne, kolegovia. Vzhľadom na skutočnosť, že by bolo veľmi dobré, keby sme tento návrh ústavného zákona v konečnom dôsledku schválili, si dovolím podporiť myšlienku vypustenia čl. 5 ods. 5 z tohto ústavného zákona. O tejto otázke budeme takisto hlasovať v samostatnom hlasovaní. Je to bod zo spoločnej správy, ktorý si osvojil výbor pre životné prostredie a ochranu prírody. Do pripomienkovania návrhu tohto ústavného zákona sa významnou mierou zapojili aj mimovládne organizácie zastrešené alianciou Stop konfliktu záujmov. Niektoré ich návrhy sú zapracované v spoločnej správe a opätovne ich gestorský výbor i navrhovatelia odporúčajú schváliť. Predpokladám, že niektoré ďalšie návrhy, ktoré vzišli z mimovládnych organizácií zaznejú ešte počas rozpravy. Ja sa prípadne k nim potom vyjadrím v záverečnom slove. Na rokovaní ústavnoprávneho výboru zaznela zo strany poslanca Cupera myšlienka, aby sudcovia a prokurátori boli podriadení inému kontrolnému režimu, ako navrhujú navrhovatelia, t. j. nie podľa platných zákonov, o sudcoch a prísediacich a o prokuratúre a právnych čakateľoch prokuratúry, ale podľa režimu, ktorému podliehajú aj ostatní ústavní činitelia t. j. z režimu, ktorý je podobný tomu nášmu t. j. cez orgány Národnej rady Slovenskej republiky. Myslím si, že aj s týmto návrhom, ak zaznie počas rozpravy, sa dá stotožniť. V tej podobe, v akej sme ho pripravili s pánom poslancom, by mohol byť potom akceptovaný. Vážené kolegyne, kolegovia, napriek tomu, že na niektoré čiastkové otázky tejto legislatívnej iniciatívy ste vyjadrili počas rokovania vo výboroch aj rozdielne názory, hodnotím doterajšiu diskusiu o tomto návrhu ústavného zákona za veľmi konštruktívnu. A ja verím, že v tomto konštruktívnom duchu budeme pokračovať aj počas dnešného rokovania. Som ďaleko od toho, aby som preceňoval význam tejto legislatívnej iniciatívy, no napriek tomu chcem povedať, že jeho schválenie je podľa môjho názoru spoločensky mimoriadne dôležité a žiaduce. Politici potrebujú dôveru občanov a občania potrebujú dôverovať svojim politikom. Na Slovensku to zatiaľ, žiaľ, nie je tak. Schválenie tohto ústavného zákona by bolo významným krokom k nastoleniu atmosféry dôvery v našej spoločnosti a z tohto hľadiska chcem veriť tomu, že tento návrh podporíte. Ďakujem za pozornosť.